**Rajkai Ödön †**

(Csíkvárdotfalva,1904. augusztus 7. – Budapest,1974. március 7.)

Édesapja id. Riszner Ödön Gyulafehérvári Főgimnázium igazgatója, édesanyja Kozma Ida zongoratanár volt. Huszonévesen jött Magyarországra, itt szerzett diplomát, közgazdászként végzett. A Fővárosi Tanácsnál dolgozott, mint számvevőszéki főtiszt, 1951-ben a racionalizálás idején munkanélküli lett. Később az Aszfaltútépítő, majd a Betonútépítő Vállalatnál tervüzemgazdászként nyugdíjazásáig dolgozott.

1930-ban első, rövid házasságából egy lánya, 1944-ben kötött második házasságából – felesége Medveczky Sára, teniszversenyző, tornatanár – született két lánya: Sára és Zsuzsa. 1945. márciusában a nevét Rajkaira magyarosította.

A vitorlázásba a háború előtt szeretett bele, akkoriban jachtokon versenyezett a BSE színeiben. A háború után pár évvel egy O-jollét (Fajankó) vásárolt, amellyel rendszeresen versenyzett, a lányai azon tanultak vitorlázni. 1953-ban vezetésével alakult meg a Mélyépítő Vitorlás Sport Egyesület, több vállalat – Aszfaltútépítő, Betonútépítő, Hídépítő, Kavicskotró – anyagi támogatásával. A földvári mólón kapott területen a vállalatok sport iránt érdeklődő dolgozói, azok gyerekei kezdték a telep kialakítását, rendezését, lettek a klub első tagjai, versenyzői. Az évek során a hajópark gyarapodott, a versenyzői létszám rohamosan nőtt. Nyaranta több ifjúsági- és sporttábort, edzőtábort tartottak.

A ’60-as ’70-es éveket a sikeres versenysport, az ifjúságnevelés előtérbe kerülése jellemzi.

1973 nyarán betegsége miatt – vitorlázó múltját feladva – visszavonult.